Ο **Γιώργος Παπαγιάννης** (Μαρούσι, 3 Ιουλίου 1997) είναι Έλληνας διεθνής καλαθοσφαιριστής. Με ύψος 2,20μ. αγωνίζεται στη θέση του σέντερ για την Φενέρμπαχτσε, ενώ είναι βασικό στέλεχος της Εθνικής Ελλάδος.

Υπήρξε στέλεχος της Εθνικής Εφήβων Ελλάδας που κατέκτησε το χρυσό μετάλλιο στο Ευρωπαϊκό πρωτάθλημα εφήβων το 2015. Συμμετείχε στα Draft του 2016 και επελέγη 13ος στον 1ο γύρο από τους Φοίνιξ Σανς, που όμως αργότερα ανταλλάχθηκε στους Σακραμέντο Κινγκς. Η θέση που κατέλαβε στο ΝΒΑ ντραφτ είναι η υψηλότερη από Έλληνα καλαθοσφαιριστή.

Σταδιοδρομία
------------

### Πρώτα χρόνια (2012-2016)

Ξεκίνησε τη σταδιοδρομία του στην Α1 Εθνική το 2012 αγωνιζόμενος με την ομάδα του Περιστερίου. Στις 5 Ιανουαρίου 2012 έκανε το ντεμπούτο του αγωνιζόμενος απέναντι στον Παναθηναϊκό και έγινε ο νεαρότερος αθλητής στην ιστορία της Α1 Εθνικής. Το 2013 μετακόμισε στις Η.Π.Α. για να συνεχίσει τις λυκειακές του σπουδές και αγωνίστηκε με την ομάδα του λυκείου του, το Westtown School στο West Chester της Πενσυλβάνια. Επέστρεψε στην Ελλάδα το 2014 για να ολοκληρώσει τις εγκύκλιες σπουδές του, ενώ υπέγραψε συμβόλαιο συνεργασίας με την ομάδα του Παναθηναϊκού.

Με τον Παναθηναϊκό αγωνίστηκε για δυο χρόνια κατακτώντας δυο φορές το Κύπελλο Ελλάδας, ενώ αγωνίστηκε για μια σεζόν και στην Ευρωλίγκα σε έξι αγώνες όπου σκόραρε 9 πόντους με 10 ριμπάουντ και 2 τάπες. Στην τελευταία του σεζόν (2015-16) στο ελληνικό πρωτάθλημα ο Παπαγιάννης έπαιξε 23 αγώνες πετυχαίνοντας 150 πόντους με 63 ριμπάουντ, 11 ασίστ, 5 κλεψίματα και 5 τάπες.

### ΝΒΑ (2016-2018)

Στις 24 Ιουνίου ο Γιώργος Παπαγιάννης επιλέχθηκε στο Νο 13 του NBA Ντραφτ από τους Σακραμέντο Κίνγκς γράφοντας με αυτό τον τρόπο ιστορία, αφού έγινε το ψηλότερο πικ στην ιστορία του Ελληνικού μπάσκετ, ένα ρεκόρ που μέχρι πρότινος κρατούσε ο Γιάννης Αντετοκούνμπο (Νο 15 το 2013). Μάλιστα οι Σακραμέντο Κίνγκς θέλησαν ο Έλληνας σέντερ να αγωνιστεί κατευθείαν στο ΝΒΑ πληρώνοντας τον Παναθηναϊκό για να τον αποκτήσουν. Μάλιστα στο συμβόλαιο που υπέγραψε, προβλέπονταν περίπου 10 εκατ. δολάρια σε μισθούς σε βάθος τετραετίας. Ο Παπαγιάννης αγωνίστηκε σε αρκετά παιχνίδια τόσο του ΝΒΑ (38 παιχνίδια όπου μέτρησε 2,1 πόντους, 3,2 ριμπάουντ σε 12,4 λεπτά μέσης συμμετοχής), όσο και του NBDL με τη θυγατρική ομάδα των Κινγκς, τους Ρίνο Μπίγκχορνς. Ωστόσο στις 8 Φεβρουαρίου 2018, έμεινε ελεύθερος από τους Σακραμέντο Κινγκς. Στις 7 Μαρτίου 2018 υπέγραψε δεκαήμερο συμβόλαιο με τους Πόρτλαντ Τρέιλ Μπλέιζερς.

### Παναθηναϊκός (2018-2023)

Στις 20 Ιουλίου 2018, επέστρεψε στον Παναθηναϊκό, υπογράφοντας συμβόλαιο πενταετούς διάρκειας. Στις 17 Φεβρουαρίου 2019 κατέκτησε το Κύπελλο Ελλάδας, κόντρα στον ΠΑΟΚ με 79-73. Τον Ιούνιο του 2019 κατέκτησε το πρώτο του πρωτάθλημα με τα πράσινα, νικώντας στη σειρά των τελικών τον Προμηθέα Πατρών με 3-0.

Στις 13 Ιανουαρίου 2021 κόντρα στη Βιλερμπάν (νίκη με 88-71), έκανε δύο ατομικά ρεκόρ καριέρας στην Ευρωλίγκα, καθώς ήταν η πρώτη φορά που σκόραρε 18 πόντους, αλλά και που συγκέντρωσε 28 βαθμούς στο σύστημα αξιολόγησης. Στις 7 Μαρτίου 2021, κόντρα στον Κολοσσό Ρόδου έφτασε τις 100 συμμετοχές στο επαγγελματικό Πρωτάθλημα Ελλάδας. Παράλληλα έγινε ο έβδομος παίκτης στην ιστορία του Παναθηναϊκού με τριψήφιο αριθμό στις τάπες στη διοργάνωση και μπήκε στην πρώτη 15άδα των ριμπάουντερ των πράσινων στο επαγγελματικό Πρωτάθλημα φτάνοντας τα 423. Στις 19 Απριλίου, στον αγώνα κόντρα στον Ηρακλή με τρεις τάπες έφτασε τις 108 και έγινε μέλος της πρώτης πεντάδας του Παναθηναϊκού στη λίστα με τους καλύτερους μπλοκέρ. Επίσης μπήκε στην πρώτη 40άδα του επαγγελματικού Πρωταθλήματος στην ίδια κατηγορία. Στις 9 Μαΐου κατέκτησε για τέταρτη φορά το Κύπελλο Ελλάδας, νικώντας τον τελικό τον Προμηθέα Πάτρας με 91-79 με τον ίδιο να έχει 6 πόντους και 4 ριμπάουντ. Στις 10 Ιουνίου, κατέκτησε το Πρωτάθλημα Ελλάδας, αφού ο Παναθηναϊκός κέρδισε στη σειρά των τελικών το Λαύριο με 3-1. Στις 31 εμφανίσεις του στο Πρωτάθλημα Ελλάδας, μέτρησε 10,1 πόντους, 5,7 ριμπάουντ, 1,3 τάπες και 0.9 ασίστ, ενώ σούταρε με 64,5% στα δίποντα και 81.4% στις βολές σε 21 λεπτά συμμετοχής ανά αγώνα και αναδείχτηκε μέλος της καλύτερης ομάδας της διοργάνωσης.

Στις 26 Σεπτεμβρίου 2021, κατέκτησε το Σούπερ Καπ Ελλάδας, νικώντας στον τελικό τον Προμηθέα Πατρών 92-83. Μάλιστα ο ίδιος αναδείχτηκε MVP του τελικού έχοντας 14 πόντους με 7/8 δίποντα, 6 ριμπάουντ και 2 κοψίματα. Στις 11 Νοεμβρίου 2021 κόντρα στην Ούνικς Καζάν (ήττα 72-74), έφτασε τις 100 συμμετοχές στην Ευρωλίγκα, ενώ έκανε νέο ατομικό ρεκόρ καριέρας στον τομέα των ριμπάουντ, μαζεύοντας 17 (7 επιθετικά, 10 αμυντικά). Στις 25 Νοεμβρίου κόντρα στη Ζενίτ (νίκη 70-64), ισοφάρισε το ρεκόρ καριέρας του στους πόντους στην Ευρωλίγκα με 18 (8/9 δίποντα, 2/6 βολές), μάζεψε 13 ριμπάουντ, έκανε την καλύτερη επίδοση του για τη σεζόν σε μπλοκ με 4, μοίρασε 1 ασίστ και έκανε νέο ατομικό ρεκόρ αξιολόγησης (PIR) με 31 βαθμούς. Στις 30 Ιανουαρίου 2022 κόντρα στον Άρη, μπήκε στη 10άδα των επιθετικών ριμπάουντερ της ομάδας αφού έφτασε τα 209, ενώ με τα έξι ριμπάουντ που είχε συνολικά, ξεπέρασε τα 600 στην 128η εμφάνιση του στη διοργάνωση. Στις 7 Μαρτίου, κόντρα στον Ιωνικό, είχε νταμπλ-νταμπλ με 20 πόντους (10/15 δίποντα), 17 ριμπάουντ, 3 τάπες 1 κλέψιμο, 1 ασίστ, συγκεντρώνοντας 39 βαθμούς στο σύστημα αξιολόγησης και έτσι αναδείχτηκε MVP της 16ης αγωνιστικής στο Πρωτάθλημα Ελλάδας. Μάλιστα έγινε ο πρώτος Έλληνας γενικά αλλά και του Παναθηναϊκού που κατέγραψε 17 ριμπάουντ σε ένα παιχνίδι στη διοργάνωση. Επίσης έγινε ο τέταρτος μπλοκέρ στην ιστορία του Παναθηναϊκού με 144 τάπες. Στις 13 Μαρτίου κόντρα στο Περιστέρι, ξεπέρασε τους 1.000 πόντους στο 132ο παιχνίδι του στο Πρωτάθλημα Ελλάδας. Στις 8 Απριλίου κόντρα στη Φενέρμπαχτσε είχε 14 πόντους (6/8 δίποντα, 2/2 βολές), 12 ριμπάουντ, 4 τάπες, 3 κλεψίματα, 1 ασίστ κι 1 κερδισμένο φάουλ σε 34'13'', συλλέγοντας συνολικά 31 μονάδες στο σύστημα αξιολόγησης. Έτσι αναδείχθηκε MVP της αγωνιστικής στην Ευρωλίγκα, για πρώτη φορά στην καριέρα του. Με το τέλος της κανονικής περιόδου της Ευρωλίγκα, ο Παπαγιάννης ήταν για πρώτη φορά στην καριέρα του ο πρώτος ριμπάουντερ και μπλοκέρ της διοργάνωσης. Παράλληλα με την εξαιρετική χρονιά που είχε αποτέλεσε μέλος της δεύτερης καλύτερης πεντάδας της σεζόν στην Ευρωλίγκα, για πρώτη φορά στην καριέρα του. Τελείωσε τη σεζόν με 10,3 πόντους και 8,2 ριμπάουντ μαζί με 1,7 μπλοκ κατά μέσο όρο. Στις 22 Μαΐου κόντρα στον Άρη είχε ένα μπλοκ, έφτασε συνολικά τα 158 και έγινε ο τρίτος μπλοκέρ στην ιστορία του Παναθηναϊκού και ο 20ός στην ιστορία του Πρωταθλήματος Ελλάδας. Στις 5 Ιουνίου με τα 10 ριμπάουντ που μάζεψε στο 4ο παιχνίδι των ημιτελικών απέναντι στη Λάρισα, μπήκε στην 10άδα των κορυφαίων ριμπάουντερ στην ιστορία του Παναθηναϊκού, έχοντας συνολικά 730. Για τη σεζόν 2021-22, αναδείχτηκε επίσης μέλος της καλύτερης πεντάδας του ελληνικού πρωταθλήματος.

Στις 30 Οκτωβρίου 2022 κόντρα στον Κολοσσό, έφτασε τις 181 τάπες και έγινε ο δεύτερος καλύτερος μπλοκέρ στην ιστορία του Παναθηναϊκού στο Πρωτάθλημα Ελλάδας. Επίσης, πραγματοποιώντας την 145η εμφάνιση του με τον Παναθηναϊκό στο Πρωτάθλημα μπήκε στην πρώτη 15άδα της λίστας των «πράσινων». Στις 10 Ιανουαρίου 2023 κόντρα στη Φενέρμπαχτσε, έφτασε τους 1.000 πόντους καριέρας στην Ευρωλίγκα. Στις 28 Μαρτίου κόντρα στην Μπάγερν Μονάχου, είχε 24 πόντους (7/7 δίποντα, 3/3 τρίποντα και 1/1 βολές), 11 ριμπάουντ, 1 ασίστ, 3 μπλοκς και κανένα άστοχο σουτ με 40 βαθμούς στο σύστημα αξιολόγησης. Με αυτή την εμφάνιση πραγματοποίησε τρία νέα ατομικά ρεκόρ καριέρας στην Ευρωλίγκα σε πόντους, αξιολόγηση και εύστοχα τρίποντα. Μάλιστα με την επίδοση των 40 βαθμών αξιολόγησης, αναδείχτηκε MVP της 31ης αγωνιστικής στην Ευρωλίγκα.

### Φενέρμπαχτσε (2023-σήμερα)

Ο Παπαγιάννης με τη φανέλα της Φενέρμπαχτσε
Στις 15 Ιουλίου 2023, υπέγραψε με την τούρκικη Φενέρμπαχτσε, μέχρι το 2025.

Εθνική ομάδα
------------

Ο Παπαγιάννης πρωτοεμφανίστηκε με το εθνόσημο της Εθνικής Ομάδας Παίδων το καλοκαίρι του 2012. Αποτέλεσε μέλος τόσο της Εθνικής Ομάδας Εφήβων Κ16 όσο και της Εθνικής Ομάδας Εφήβων Κ18. Το καλοκαίρι του 2013 κατέκτησε το χάλκινο μετάλλιο στο Ευρωπαϊκό πρωτάθλημα Παίδων. Το καλοκαίρι του 2015 συμμετείχε με το εθνόσημο στο Παγκόσμιο Πρωτάθλημα Καλαθοσφαίρισης Κ19 που διεξήχθη στο Ηράκλειο της Κρήτης, όπου έφτασε μέχρι τον ημιτελικό κατακτώντας την 4η θέση. Επίσης, το καλοκαίρι του 2015 κατέκτησε το χρυσό μετάλλιο στο Ευρωπαϊκό Πρωτάθλημα Κ18 στο Βόλο. Στο Ευρωμπάσκετ Εφήβων του 2015 αναδείχθηκε μέλος της καλύτερης πεντάδας της διοργάνωσης.

Τον Ιούνιο του 2017 κλήθηκε στην τελική 12άδα της Εθνικής Ανδρών για το Ευρωμπάσκετ 2017. Το 2019 αγωνίστηκε στο Παγκόσμιο Κύπελλο της Κίνας. Ήταν παρών στο Προολυμπιακό τουρνουά του Καναδά, στο οποίο η Εθνική έχασε την πρόκριση στους Ολυμπιακούς Αγώνες του Τόκιο, αφού ηττήθηκε στον τελικό από την Τσεχία 97-72. Αγωνίστηκε επίσης στο Ευρωμπάσκετ 2022, στο οποίο η Εθνική έφτασε μέχρι τα προημιτελικά, όπου και ηττήθηκε από τη Γερμανία 107-96. Ο ίδιος στο τουρνουά είχε 6.5 πόντους και 3.5 ριμπάουντ σε 6 αγώνες με 17.7 λεπτά συμμετοχής. Το 2023 βρέθηκε στην τελική δωδεκάδα της Εθνικής για το Παγκόσμιο Κύπελλο, όπου έφτασε μέχρι την φάση των ''16'' (κατετάγη 15η).

Με το εθνόσημο ο Παπαγιάννης έχει 56 αγώνες με 403 πόντους (μ.ο: 7.20). Στους έφηβους είχε 35 αγώνες με 293 πόντους (μ.ο: 8.37) ενώ στους παίδες κατέγραψε 33 συμμετοχές με 347 πόντους (μ.ο: 10.52).

Τίτλοι-Διακρίσεις
-----------------

### Ομαδικοί

#### Παναθηναϊκός

* 3x Πρωτάθλημα Ελλάδας: (2019, 2020, 2021)
* 4x Κύπελλο Ελλάδας: (2015, 2016, 2019, 2021)
* Σούπερ Καπ Ελλάδας: (2021)

### Ατομικοί

* 2x Καλύτερη πεντάδα στο Πρωτάθλημα Ελλάδας: (2021, 2022)
* MVP στο Σούπερ Καπ Ελλάδας: (2021)
* Πρώτος παίκτης σε κοψίματα στην Ευρωλίγκα: (2022)
* Πρώτος παίκτης σε ριμπάουντ στην Ευρωλίγκα: (2022)
* Μέλος της Δεύτερης Καλύτερης Πεντάδας στην Ευρωλίγκα: (2022)
* 2x MVP της αγωνιστικής στην Ευρωλίγκα: (34η αγωνιστική 2021/22), (31η αγωνιστική 2022/23)
* 3x Ελληνικό All-Star Game: (2019, 2020, 2022)
* Νικητής στο διαγωνισμό καρφωμάτων στο Ελληνικό All-Star Game: (2020)
* Ελληνικό All-Star Game Νέων: (2013)
* MVP Πανελλήνιο εφήβων: (2015)
* Μέλος της Καλύτερης Πεντάδας στο Πανελλήνιο εφήβων: (2015)

### Εθνικοί

#### Ευρωπαϊκό πρωτάθλημα Παίδων

* Χάλκινο μετάλλιο (2013)

#### Ευρωπαϊκό πρωτάθλημα Εφήβων

* Χρυσό μετάλλιο (2015)

### Ατομικοί

* Μέλος της καλύτερης πεντάδας στο Παγκόσμιο Πρωτάθλημα Εφήβων (2015)
* Μέλος της καλύτερης πεντάδας στο Ευρωπαϊκό Πρωτάθλημα Παίδων (2013)
* Πρώτος στα κοψίματα στο Ευρωπαϊκό Πρωτάθλημα Παίδων (2013).

Παραπομπές
----------

1. ↑  «Έγραψε ιστορία ο Παπαγιάννης» Αρχειοθετήθηκε 2016-06-27 στο Wayback Machine. άρθρο στον ιστότοπο Nba.sport24.gr, 24 Ιουνίου 2016.
2. ↑  «MVP Charalampopoulos Headlines All-Star Five» Αρχειοθετήθηκε 2015-08-06 στο Wayback Machine. άρθρο στον επίσημο ιστότοπο της διοργάνωσης, 2 Αυγούστου 2015.
3. ↑  «MVP Peno Leads All Tournament Team» Αρχειοθετήθηκε 2016-08-20 στο Wayback Machine. άρθρο στον επίσημο ιστότοπο της διοργάνωσης, 19 Αυγούστου 2013.
4. ↑  «2013 FIBA U16 European Championship Men: Blocks Statistics», επίσημος ιστότοπος του αρχείου της FIBA. (Αγγλικά)
5. ↑  «Georgios Papagiannis is the Great Unknown of the 2015 Recruiting Class», άρθρο στον ιστότοπο BtPowerhouse.com, 22 Μαΐου 2015.
6. ↑  «PAPAGIANNIS, GEORGIOS - Welcome to EUROLEAGUE BASKETBALL». *www.euroleague.net*. Ανακτήθηκε στις 27 Σεπτεμβρίου 2021.
7. ↑  Τρίγκας, Αλέξανδρος (14 Ιουλίου 2023). «Τελειώνει ο Γιώργος Παπαγιάννης από τον Παναθηναϊκό: Υπογράφει στη Φενέρμπαχτσε». Sport24. Ανακτήθηκε στις 14 Ιουλίου 2023.
8. ↑  Παπαγιάννης ο «Βενιαμίν» της Α1, real.gr, 06/01/2012. ανακτήθηκε 11/09/2015
9. ↑  «Έκλεισε Παπαγιάννη ο Παναθηναϊκός». Ανακτήθηκε στις 24 Ιουνίου 2016.
10. ↑  «Έγραψε ιστορία ο Παπαγιάννης!». Αρχειοθετήθηκε από το πρωτότυπο στις 27 Ιουνίου 2016. Ανακτήθηκε στις 24 Ιουνίου 2016.
11. ↑  «Τεράστια διάκριση: Στο Νο. 13 και τους Κινγκς ο Παπαγιάννης!». Ανακτήθηκε στις 24 Ιουνίου 2016.
12. ↑  ««Πληρώνουν τον ΠΑΟ και παίρνουν τώρα τον Παπαγιάννη οι Κινγκς»». Ανακτήθηκε στις 24 Ιουνίου 2016.
13. ↑  «Υπογράφει και παρουσιάζεται στο Σακραμέντο ο Παπαγιάννης!».. Ανακτήθηκε στις 2018-02-11.
14. ↑  «Το... τρελό κασέ του Παπαγιάννη!». Ανακτήθηκε στις 24 Ιουνίου 2016.
15. ↑  «Και επίσημα τέλος από τους Κινγκς ο Παπαγιάννης».. Ανακτήθηκε στις 2018-02-11.
16. ↑  «Μπλέιζερς: Υπέγραψε ο Παπαγιάννης!».. Ανακτήθηκε στις 2018-03-07.
17. ↑  «Η ανακοίνωση του Παναθηναϊκού: «Παπαγιάννης, η επιστροφή»».. Ανακτήθηκε στις 2018-07-20.
18. ↑  «Η απονομή του κυπέλλου στον Παναθηναϊκό! (pics & vid)». *www.gazzetta.gr*. Ανακτήθηκε στις 17 Φεβρουαρίου 2019.
19. ↑  «Δικό του ήταν, δικό του είναι πάλι!». *www.sdna.gr*. Ανακτήθηκε στις 14 Ιουνίου 2019.
20. ↑  «Παπαγιάννης: ΜΕΓΑΛΗ εμφάνιση και διπλό ρεκόρ καριέρας στην Ευρωλίγκα (videos)». *Eurohoops*. 13 Ιανουαρίου 2021. Ανακτήθηκε στις 23 Ιανουαρίου 2021.
21. ↑  «Ο Παπαγιάννης έφυγε διπλά «100άρης» από τη Ρόδο». *- Ε.Σ.Α.Κ.Ε*. Ανακτήθηκε στις 9 Μαρτίου 2021.
22. ↑  «Ο Παπαγιάννης στην πρώτη πεντάδα μπλοκέρ του Παναθηναϊκού ΟΠΑΠ». *- Ε.Σ.Α.Κ.Ε*. Ανακτήθηκε στις 31 Μαΐου 2021.
23. ↑  «Παναθηναϊκός: Ο Βασιλιάς του Κυπέλλου! (videos)». *Eurohoops*. 9 Μαΐου 2021. Ανακτήθηκε στις 9 Μαΐου 2021.
24. ↑  «Παναθηναϊκός: Πρωταθλητής Ελλάδος στην ημέρα του Παύλου Γιαννακόπουλου!». *Eurohoops*. 11 Ιουνίου 2021. Ανακτήθηκε στις 2 Ιουλίου 2021.
25. ↑  «Basket League: Η κορυφαία πεντάδα της σεζόν | Gazzetta». *www.gazzetta.gr*. Ανακτήθηκε στις 2 Ιουλίου 2021.
26. ↑  «Παναθηναϊκός για Γκίνες: 27 σερί σεζόν τίτλους και συνεχίζει!». *SDNA*. 26 Σεπτεμβρίου 2021. Ανακτήθηκε στις 26 Σεπτεμβρίου 2021.
27. ↑  «MVP του Σούπερ Καπ ο Γιώργος Παπαγιάννης!». *SDNA*. 26 Σεπτεμβρίου 2021. Ανακτήθηκε στις 26 Σεπτεμβρίου 2021.
28. ↑  «Παναθηναϊκός - Ούνικς: Ρεκόρ καριέρας στα ριμπάουντ ο Παπαγιάννης στο 100ο του ματς στην EuroLeague | Gazzetta». *www.gazzetta.gr*. Ανακτήθηκε στις 11 Νοεμβρίου 2021.
29. ↑  «Γιώργος Παπαγιάννης: Κυρίαρχος των αιθέρων σε βραδιά… καριέρας! (video)». *Eurohoops*. 25 Νοεμβρίου 2021. Ανακτήθηκε στις 26 Νοεμβρίου 2021.
30. ↑  «Basket League: MVP της 16ης αγωνιστικής ο Γιώργος Παπαγιάννης | Gazzetta». *www.gazzetta.gr*. Ανακτήθηκε στις 10 Μαρτίου 2022.
31. ↑  «Παναθηναϊκός: Ο Παπαγιάννης πρώτος Έλληνας με 17 ριμπάουντ σε ένα παιχνίδι!». *Eurohoops*. 8 Μαρτίου 2022. Ανακτήθηκε στις 10 Μαρτίου 2022.
32. ↑  «Euroleague: MVP της τελευταίας αγωνιστικής ο Παπαγιάννης (vid) | Gazzetta». *www.gazzetta.gr*. Ανακτήθηκε στις 9 Απριλίου 2022.
33. ↑  «EuroLeague: Σλούκας και Παπαγιάννης στη δεύτερη καλύτερη πεντάδα | Gazzetta». *www.gazzetta.gr*. Ανακτήθηκε στις 17 Μαΐου 2022.
34. ↑  «Παπαγιάννης: Πρώτος ριμπάουντερ και μπλοκέρ στην Ευρωλίγκα ο MVP "Big Papa"! (Video)». *Eurohoops*. 9 Απριλίου 2022. Ανακτήθηκε στις 10 Μαΐου 2022.
35. ↑  «Παπαγιάννης: Τρίτος σε μπλοκς στην ιστορία του Παναθηναϊκού (videos)». *Eurohoops*. 23 Μαΐου 2022. Ανακτήθηκε στις 23 Μαΐου 2022.
36. ↑  «Παπαγιάννης: Στο top-10 των κορυφαίων ριμπάουντερ στην ιστορία του Παναθηναϊκού!». *Eurohoops*. 6 Ιουνίου 2022. Ανακτήθηκε στις 9 Ιουνίου 2022.
37. ↑  «Stoiximan Basket League: Η κορυφαία πεντάδα της σεζόν 2021/22!». *Eurohoops*. 12 Ιουλίου 2022. Ανακτήθηκε στις 12 Ιουλίου 2022.
38. ↑  «Παπαγιάννης: Δεύτερος μπλοκέρ στην ιστορία του Παναθηναϊκού | Gazzetta». *www.gazzetta.gr*. Ανακτήθηκε στις 6 Νοεμβρίου 2022.
39. ↑  «Ο Παπαγιάννης, οι πράσινοι «1.000άρηδες» και τα επιθετικά ριμπάουντ (pics) | | Basketa.gr». 11 Ιανουαρίου 2023. Ανακτήθηκε στις 19 Ιανουαρίου 2023.
40. ↑  «Γιώργος Παπαγιάννης vs. Μπάγερν: ΦΟΒΕΡΑ ρεκόρ καριέρας και… σύνθημα στο ΟΑΚΑ! (videos)». *Eurohoops*. 28 Μαρτίου 2023. Ανακτήθηκε στις 29 Μαρτίου 2023.
41. ↑  «Ευρωλίγκα: Μαζί MVP οι Παπαγιάννης-Κότσαρ με ρεκόρ καριέρας! (Video)». *Eurohoops*. 30 Μαρτίου 2023. Ανακτήθηκε στις 31 Μαρτίου 2023.
42. ↑  «Φενέρμπαχτσε: Ανακοίνωσε τον... γίγαντα Παπαγιάννη | Gazzetta». *www.gazzetta.gr*. Ανακτήθηκε στις 15 Ιουλίου 2023.
43. ↑  «Τσεχία - Ελλάδα 97-72: Όνειρο ήταν και πάει, κατέρρευσε η Εθνική στον τελικό της Βικτόρια». *www.sport24.gr*. Ανακτήθηκε στις 5 Ιουλίου 2021.
44. ↑  «Εθνική: Η "κατάρα" δεν έσπασε, για 5ο σερί Ευρωμπάσκετ εκτός μεταλλίων! (video)». *Eurohoops*. 13 Σεπτεμβρίου 2022. Ανακτήθηκε στις 14 Σεπτεμβρίου 2022.
45. ↑  «Ελλάδα - Μαυροβούνιο 69-73: Ξέμεινε από ενέργεια και τερμάτισε 15η | Gazzetta». *www.gazzetta.gr*. Ανακτήθηκε στις 3 Σεπτεμβρίου 2023.
46. ↑  «MVP του Σούπερ Καπ ο Γιώργος Παπαγιάννης!». *SDNA*. 26 Σεπτεμβρίου 2021. Ανακτήθηκε στις 27 Σεπτεμβρίου 2021.
47. ↑  «Η χρονιά του Παπαγιάννη: Πρώτος ριμπάουντερ, μπλοκέρ της Ευρωλίγκα και MVP της αγωνιστικής!». *SDNA*. 9 Απριλίου 2022. Ανακτήθηκε στις 9 Απριλίου 2022.
48. ↑  «Η χρονιά του Παπαγιάννη: Πρώτος ριμπάουντερ, μπλοκέρ της Ευρωλίγκα και MVP της αγωνιστικής!». *SDNA*. 9 Απριλίου 2022. Ανακτήθηκε στις 9 Απριλίου 2022.
49. ↑  «EKO All Star Game: Ο Παπαγιάννης νικητής στον διαγωνισμό καρφωμάτων! (vid)». *www.gazzetta.gr*. Ανακτήθηκε στις 25 Μαΐου 2020.
50. 1 2  «Πανελλήνιο εφήβων: «Πολυβόλο» ο Ερμείδης, MVP ο Παπαγιάννης». 3 Μαΐου 2015. Ανακτήθηκε στις 9 Απριλίου 2019.

Εξωτερικοί σύνδεσμοι
--------------------

* Γιώργος Παπαγιάννης, στατιστικά στοιχεία αθλητή στον επίσημο ιστότοπο της Ελληνικής Ομοσπονδίας Καλαθοσφαίρισης (Ελληνικά).
* Georgios Papagiannis, στατιστικά στοιχεία αθλητή στον επίσημο ιστότοπο της Euroleague Basketball (Αγγλικά).

|  |  |  |  |  |  |
| --- | --- | --- | --- | --- | --- |
| 

| π • σ • ε
Εθνική Ελλάδος - Ευρωπαϊκό Πρωτάθλημα Ανδρών U18 FIBA 2015 - 4η θέση |
| --- |
|  |
| 000 | 
* 4 Τολιόπουλος
* 5 Κόνιαρης
* 6 Κώττας
* 7 Οικονομόπουλος
* 8 Μήτογλου
* 9 Μουράτος
* 10 Σκουλίδας
* 11 Τσαλμπούρης
* 12 Μπιλλής
* 13 Σταμάτης
* 14 Παπαγιάννης
* 15 Χαραλαμπόπουλος
* Προπ: Παπαθεοδώρου
 |  |

 |

|  |  |  |  |  |  |
| --- | --- | --- | --- | --- | --- |
| 

| π • σ • ε
Εθνική Ελλάδος - Ευρωπαϊκό Πρωτάθλημα Ανδρών U18 FIBA 2015 - Χρυσό Μετάλλιο |
| --- |
|  |
| 000 | 
* 4 Λούντζης
* 5 Ντουζίδης
* 6 Μιλεντίγιεβιτς-Αλιφιέρης
* 7 Φλιώνης
* 8 Μιχαλούτσος
* 9 Μουράτος
* 10 Σκουλίδας
* 11 Χρηστίδης
* 12 Δίπλαρος
* 13 Σκορδάς
* 14 Παπαγιάννης
* 15 Χαραλαμπόπουλος
* Προπ: Παπαθεοδώρου
 |  |

 |

|  |  |  |  |  |  |
| --- | --- | --- | --- | --- | --- |
| 

| π • σ • ε
Εθνική Ελλάδος - Ευρωπαϊκό Πρωτάθλημα Ανδρών FIBA 2017 - 8η θέση |
| --- |
|  |
| 000 | 
* 8 Καλάθης
* 9 Μπουρούσης
* 10 Σλούκας
* 11 Παππάς
* 14 Παπαγιάννης
* 15 Πρίντεζης
* 16 Παπανικολάου
* 17 Μάντζαρης
* 18 Αγραβάνης
* 19 Παπαπέτρου
* 31 Μπόγρης
* 43 Αντετοκούνμπο
* Προπ: Μίσσας
 |  |

 |

|  |  |  |  |  |  |
| --- | --- | --- | --- | --- | --- |
| 

| π • σ • ε
Εθνική Ελλάδος - Παγκόσμιο Κύπελλο Ανδρών FIBA 2019 - 11η θέση |
| --- |
|  |
| 000 | 
* 5 Λαρεντζάκης
* 8 Καλάθης
* 9 Μπουρούσης
* 10 Σλούκας
* 14 Παπαγιάννης
* 15 Πρίντεζης
* 16 Παπανικολάου
* 17 Μάντζαρης
* 19 Παπαπέτρου
* 21 Βασιλόπουλος
* 34 Αντετοκούνμπο Γ.
* 43 Αντετοκούνμπο Θ.
* Προπ.: Σκουρτόπουλος
 |  |

 |